CELEX: 32021D0740
Language: lv
Date: 2021-05-04 00:00:00
Title: Komisijas Īstenošanas lēmums (ES) 2021/740 (2021. gada 4. maijs), ar ko tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot biocīdu izopropanola šķīdumu saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2021) 3037) (Autentisks ir tikai teksts angļu valodā)

6.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 159/11
               
            
         KOMISIJAS ĪSTENOŠANAS LĒMUMS (ES) 2021/740
         (2021. gada 4. maijs),
         ar ko tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot biocīdu izopropanola šķīdumu saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
         
            
               (izziņots ar dokumenta numuru C(2021) 3037)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas 131. pantu,
         tā kā:
         
                     (1)
                  
                  
                     Apvienotās Karalistes Veselības un drošības pārvalde (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu 2020.gada 26. jūnijā pieņēma lēmumu atļaut līdz 2020. gada 23. decembrim piedāvāt tirgū un lietot biocīdu izopropanola šķīdumu (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. 2020. gada 11. martā Pasaules Veselības organizācija (PVO) paziņoja, ka koronavīrusa izraisītās slimības (Covid-19) uzliesmojumu var raksturot kā pandēmiju. Apvienotās Karalistes valdība paziņoja, ka risks Apvienotajai Karalistei ir “augsts”, un 2020. gada 23. martā stājās spēkā ierobežojošie pasākumi. Kā profilaktisku pasākumu pret Covid-19 izplatīšanos un kā alternatīvu roku mazgāšanai ar ziepēm un ūdeni PVO iesaka izmantot roku dezinfekcijas līdzekļus uz spirta bāzes.
                  
               
                     (3)
                  
                  
                     Izopropanola šķīdums satur propān-2-olu kā aktīvo vielu. Propān-2-ols ir apstiprināts lietošanai 1. produkta veida (cilvēka higiēnai paredzētos) biocīdos, kas definēti Regulas (ES) Nr. 528/2012 V pielikumā.
                  
               
                     (4)
                  
                  
                     Kopš Covid-19 pandēmijas uzliesmojuma Apvienotajā Karalistē ir ārkārtīgi liels pieprasījums pēc roku dezinfekcijas līdzekļiem; tas izraisījis nepieredzētu šādu produktu deficītu. Pirms pasākuma Apvienotajā Karalistē saskaņā ar Regulu (ES) Nr. 528/2012 bija atļauti pavisam nedaudz roku dezinfekcijas līdzekļu. Apvienotajā Karalistē Covid-19 rada nopietnu sabiedrības veselības apdraudējumu, un papildu roku dezinfekcijas līdzekļi ir būtiski svarīgi minētās slimības izplatības kontrolei.
                  
               
                     (5)
                  
                  
                     2020. gada 9. decembrī Komisija no kompetentās iestādes saņēma pamatotu lūgumu pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pieprasījums tika pamatots ar bažām, ka Covid-19 varētu sabiedrības veselību apdraudēt arī pēc 2020. gada 23. decembra, un to, ka Covid-19 radīto apdraudējumu ierobežošanas nolūkā ir būtiski svarīgi tirgū atļaut vēl citus roku dezinfekcijas līdzekļus.
                  
               
                     (6)
                  
                  
                     Inficēšanās līmenis Apvienotajā Karalistē ir palielinājies, un saskaņā ar kompetentās iestādes sniegto informāciju ir gaidāms, ka pieprasījums pēc roku dezinfekcijas līdzekļiem turpinās augt. Ņemot vērā gaidāmo pieprasījuma pieaugumu, minētais pasākums ir jāpagarina.
                  
               
                     (7)
                  
                  
                     Kompetentā iestāde ir mudinājusi uzņēmumus, kas pēc 2020. gada 11. marta ir saņēmuši atkāpes attiecībā uz roku dezinfekcijas līdzekļiem, pēc iespējas ātrāk pieprasīt produkta atļauju parastajā kārtībā. Tomēr kompetentā iestāde līdz šim nav saņēmusi nevienu jaunu produktu atļaujas pieteikumu parastajā kārtībā.
                  
               
                     (8)
                  
                  
                     Tā kā Covid-19 turpina apdraudēt sabiedrības veselību un šādu apdraudējumu Apvienotajā Karalistē nevar pienācīgi ierobežot, ja tirgū nav atļauti citi roku dezinfekcijas līdzekļi, ir lietderīgi atļaut kompetentajai iestādei pasākumu pagarināt.
                  
               
                     (9)
                  
                  
                     Ņemot vērā, ka ir beidzies pārejas periods, kas minēts 126. pantā Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”), šis lēmums būtu jāpiemēro līdz 2020. gada 31. decembrim. Tomēr attiecībā uz Ziemeļīriju Apvienotajai Karalistei saskaņā ar Izstāšanās līguma Protokola par Īriju/Ziemeļīriju 5. panta 4. punktu turpina piemērot Savienības tiesību aktus pēc pārejas perioda beigām. Ņemot vērā, ka pasākuma termiņš beidzās 2020. gada 23. decembrī, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde var pagarināt pasākumu, ar ko atļauj līdz 2020. gada 31. decembrim piedāvāt tirgū un lietot biocīdu izopropanola šķīdumu.
            Savukārt attiecībā uz Ziemeļīriju Apvienotajai Karalistei pasākumu var pagarināt līdz 2022. gada 27. jūnijam.
         
         
            2. pants
            Šis lēmums ir adresēts Apvienotās Karalistes Veselības un drošības pārvaldei.
            To piemēro no 2020. gada 24. decembra.
         
         
            Briselē, 2021. gada 4. maijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.